Ramaphosa stuur spesiale gesante om in Afrika te gaan mooipraatPres. Cyril Ramaphosa. (Foto: Elmond Jiyane, GCIS) ŉ Span spesiale gesante, aangestel deur pres. Cyril Ramaphosa, het vertrek om boodskappe van solidariteit aan verskeie staatshoofde en regerings oor die Afrika-vasteland te gaan lewer, het die presidensie Sondag gesê. Die span, bestaande uit oudmin. Jeff Radebe en ambassadeurs Kingsley Mmabolo en Khulu Mbatha, gaan besoek aflê aan Nigerië, Niger, Ghana, Senegal, Tanzanië, die Demokratiese Republiek van die Kongo en Zambië. Die spesiale gesante het ŉ boodskap van Ramaphosa oor die voorvalle van geweld wat in sommige dele van Suid-Afrika uitgebreek het. Talle daarvan was gemik op buitelanders en hulle eiendom. Ramaphosa is gister in Harare, waar hy ŉ begrafnisdiens vir oudpres. Robert Mugabe bygewoon het, aanvanklik deur die skare uitgejou. Ramaphosa het in sy toespraak daar om verskoning gevra vir die vlaag van geweld. Verskeie Afrika-lande het ook planne beraam om hulle burgers uit Suid-Afrika na hulle geboortelande te help terugkeer. “Die spesiale gesante gaan regerings in die geïdentifiseerde Afrika-lande op die hoogte bring van die stappe wat die Suid-Afrikaanse regering doen om die aanvalle te beëindig en die oortreders voor stok te kry,” het die presidensie gesê.